recursal/SuperWikiNEXT-32B huggingface dataset:
**אברהם פרסטר** (נולד בשנת תשל"ו, 1976) הוא עיתונאי ואיש רדיו חרדי לשעבר. בשנת 2014 יצא בשאלה.

ביוגרפיה
--------

נולד בירושלים למשפחה מחסידות בעלז. אביו, מרדכי פרסטר, כיהן כחבר מועצת עיריית ירושלים מטעם דגל התורה. למד במוסדות בעלז בירושלים, תל אביב ואשדוד. בין השנים 2000–1998 שימש תחקירן בשבועון משפחה. לאחר מכן עסק בפעילות הסברה ומסירת הרצאות על המגזר החרדי. תקופה מסוימת ניהל את המרכז העולמי ובית המדרש של חסידות בעלזא בירושלים.

בשנות 2000–2010 העביר שיעורים בגמרא ובמחשבת ישראל ופעל בתפקידים קבועים בישיבות צאנז בבני ברק ופיטסבורג באשדוד[דרוש מקור].

בתחילת שנת 2010 הוא התחיל להגיש ולהנחות תוכניות ושידורים חיים ברדיו קול חי. הוא הנחה את המגזין "הילוך שישי" בימי שישי. כמו כן הוא מופיע כפרשן לנושאי חרדים בתחנות רדיו ישראליות. במהלך שנות עבודתו הגיש את "המהדורה המרכזית" ברדיו קול חי ונגע גם בנושאים שהמגזר החרדי נוטה שלא לעסוק בהם.

הוא מרצה לחניכי קורסים קדם-צבאיים על המגזר החרדי במסגרת סיורים בשכונות החרדיות בהשתתפות חיילות וחיילים שהתגייסו לגלי צה"ל[דרוש מקור].

ציוני דרך בקריירה הרדיופונית שלו: תחקיר מקיף על הרב ניר בן ארצי, שבו תקף קשות הראשון לציון הרב שלמה משה עמאר את בן ארצי. הוא ראיין את הרב אמנון יצחק לאחר שנים שבהן החרים את התקשורת החרדית. הראיון גרר תגובות קשות מצד תנועת ש"ס.

בשנת 2014 יצא בשאלה עם אשתו ושמונת ילדיו. לדבריו, תהליך התרחקותו מהציבור החרדי ומהדת התחזק בעקבות רצונו בחינוך שונה לילדיו. ביולי 2016 זכתה בתו ריקי באליפות ישראל עד גיל 17 בהרמת משקולות.

בינואר 2018 פרסמו עובדים של העיתון החרדי יום ליום שתבעו את העיתון טענות שפרסטר ערך את העיתון תחת השם "יוסי בן אבו". הבעלים החדש של העיתון, נעמה עידן, אמרה שהוא ייעץ לה במשך זמן קצר לאחר שקנתה את העיתון.

לאחר יציאתו בשאלה עסק בייעוץ ואבחון נומרולוגי. כיום הוא יועץ משכנתאות ואשראי.

קישורים חיצוניים
----------------

* 'בהילוך שישי' באתר "רדיו קול חי"

הערות שוליים
------------

1. ↑  אורלי וגיא, תדהמה בעולם החרדי: מגיש החדשות עוזב את הדת, באתר של "רשת 13", 5 בינואר 2015 (במקור, מאתר "nana10")
2. ↑  הסלב של החרדים חזר בשאלה והפך לנומרולוג באתר מקומי ווינט
3. ↑  יהודה שוחט ואריאלה שטרנבך, מתחזקת, באתר ynet, 17 ביולי 2016
4. ↑  אתר למנויים בלבד נתי טוקר, עורך הצללים: מה גילו עובדי העיתון החרדי על קובי מימון?, באתר TheMarker‏, 30 בינואר 2018
5. ↑  המו"לית החרדית שנלחמת בסטריאוטיפ: "מנכ"ל גבר היה נשבר", באתר גלובס, 16 במרץ 2018

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008554174605171

 |
**אלימלך (מלך) וסטרייך** (נולד ב־12 בינואר 1950) הוא פרופסור אמריטוס למשפטים באוניברסיטת תל אביב ורב. תחומי המחקר שלו הם דיני משפחה ודיני ממונות במשפט העברי, יחסי המשפט העברי עם רפואה מודרנית, והמשפט העברי בקהילות עדות המזרח.

ביוגרפיה
--------

אלימלך וסטרייך נולד ב-1950 ברמלה, בן להורים ניצולי השואה. למד בישיבת היישוב החדש בתל אביב וב-1968 עבר לישיבת כרם ביבנה. בשנת 1971 הוסמך לרבנות והחל לשמש כרב צבאי במילואים. בשנת 1973 פנה ללימודי משפטים באוניברסיטת בר-אילן, כשבמקביל למד המכון הגבוה לתורה. בשנת 1979 החל לעבוד כעורך דין במחלקה המשפטית של בנק דיסקונט. בשנים 1980–1994 היה מרצה ועמית מחקר במחלקה למשפטים באוניברסיטת בר-אילן, ובשנים 1982–1983 היה עמית מחקר במחלקה לתלמוד באוניברסיטת תל אביב.

עבודת התזה שלו לתואר שני במשפטים (הוגשה ב-1980 באוניברסיטת תל אביב) עסקה בחובה לסיכון עצמי למען הצלת חייו של אחר במשפט העברי וזכתה לציון ראוי לשבח. עבודת הדוקטורט שלו (הוגשה ב-1990 באוניברסיטה העברית) עסקה בהיתר מאה רבנים, המאפשר לגבר לשאת אישה שנייה. העבודה הונחתה על ידי פרופסור מנחם אלון, שהיה באותה עת סגן-נשיא בית המשפט העליון, וזכתה בפרס משה זילברג לעבודות דוקטור מצטיינות, ובפרס למחקר בתחומי היהדות של משרד החינוך והתרבות.

היה חוקר במכון שלום הרטמן בשנת 1990 ובשנים 1996–1997.

היה חוקר בכיר במרכז האקדמי שערי משפט בשנים 1998-1999.

בשנת 2000 מונה לפרופסור חבר במחלקה למשפטים באוניברסיטת תל אביב, ובשנת 2010 מונה כפרופסור מן המניין.

היה פרופסור אורח בבית הספר למשפטים של אוניברסיטת שיקגו בשנים 2001, 2005 ו-2008.

עם פרישתו לגמלאות הוקדש לו כרך לד של כתב העת המשפטי "דיני ישראל".

פרסומים
-------

פרסם את הספר **תמורות במעמד האישה במשפט העברי: מסע בין מסורות**, שיצא לאור בהוצאת מאגנס ב-2002.
ערך את חוברת 3 לכרך כ"ב, חוברות 1 ו-3 לכרך כ"ג ואת שלוש חוברות כרך כ"ד של כתב העת עיוני משפט אשר פורסמו בין אוקטובר 1999 למרץ 2001. וסטרייך כתב מאמרים רבים על דיני משפחה ביהדות, תוך המקדות על היחס בין אשכנזים למזרחים והאתגרים שנכונו למשפחה היהודית בעידן המודרני.

חיים אישיים
-----------

נשוי ומתגורר בפתח תקווה. אב לארבעה ילדים. בנו הבכור, אבישלום וסטרייך, הוא פרופסור למשפטים במרכז האקדמי למשפט ולעסקים ברמת גן.

הערות שוליים
------------

1. 1 2  אלימלך וסטרייך, באתר אוניברסיטת תל אביב
2. 1 2 3 4  אלימלך וסטרייך, באתר קורות חיים אוניברסיטת תל אביב
3. ↑  עם הכרך: לכבודו של פרופ' אלימלך וסטרייך, **דיני ישראל** ‏לד, תשפ"א
4. ↑  אלימלך וסטרייך, **תמורות במעמד האישה במשפט העברי: מסע בין מסורות**, באתר הוצאת מאגנס

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007295255705171
* BnF: cb145098766 (data)
* ISNI: 0000 0000 4213 3435
* LCCN: no2002081470
* ORCID: 0000-0002-2835-0788
* VIAF: 3869161453835364330009
* WorldCat (עם VIAF): 3869161453835364330009

 |
**הרכבת התחתית של טשקנט** (באוזבקית: **Toshkent metropoliteni**) היא מערכת הסעת המונים הפועלת בטשקנט וסביבתה. היא הוקמה בתקופת ברית המועצות ופועלת ברציפות מאז שנת 1977. רכבת תחתית זו היא הראשונה באסיה המרכזית ונבנתה בעיקר על ידי מומחים ממוסקבה. עד 31 במאי 2018, היה איסור לצלם במערכת.

קווי הרכבת
----------

רעיונות בהקשר להקמת המערכת הסעה תת-קרקעית בטשקנט החלו עוד בשנת 1963. בעקבות רעידת האדמה בטשקנט שהתרחשה בשנת 1966 נדחו התוכניות עד לסיום שיקום העיר. בשנת 1970 אושר התכנון סופית ובניית המערכת החלה בשנת 1971. הקו הראשון שבהמשך קיבל את השם "צ'לינזר" נחנך ב-6 בנובמבר 1977 והוא כלל מסילה באורך 12.2 ק"מ עם 9 תחנות. מנהרות הרכבת מתוכננות כך שתהיינה עמידות ברעידות אדמה חזקות, לדברי המתכננים עד 9 בסולם ריכטר.

נכון לפברואר 2014 הרכבת התחתית של טשקנט כוללת:

* קו צ'לינזר (האדום) - שאורכו 15.5 קילומטר ובעל 12 תחנות.
* קו אוזבקיסטן (הכחול) -שאורכו 14.3 קילומטר ובעל 11 תחנות. הוקם בשנת 1984.
* קו יונוסבד (הירוק) -שאורכו 6.4 קילומטר ובעל 6 תחנות. הוקם בשנת 2001. התכנון היה להמשיך את הקו עד למרכז שכונת יונוסבד, אך בשל בעיות תקציביות בניית הקו נעצרה.

אחת מתחנות הרכבת התחתית
הרכבת התחתית כוללת 3 גשרים עיליים למעבר מעל התעלות. עומק המנהרות הוא 7-25 מטר ומרחק הממוצע בין התחנות הוא כ-1.4 קילומטר.

המערכת מצוידת בציוד מתוצרת רוסיה.

### תחנות חדשות

בתחילת המאה ה-21 היו תוכניות להקמת הקו הרביעי תוך עזרת חברה סינית. העבודות היו מתוכננות להתחיל בשנת 2003 אך הוקפאו.

בשנת 2020 הוקמו 7 התחנות הראשונות של קו הטבעת אשר כולן היו מעל לפני הקרקע והן נבנו מעל לכביש הטבעת העירוני. כמו כן קו צ'ילנזר הוארך דרומה. כל התחנות החדשות עדיין לא קיבלו שמות רשמיים ובימים אלו הן ממוספרות לפי הסדר והן מופיעות במפה כ-bekat (מאוזבקית: תחנה).

קישורים חיצוניים
----------------

ויקישיתוף מדיה וקבצים בנושא **הרכבת התחתית של טשקנט** בוויקישיתוף
* 

* אתר האינטרנט הרשמי של הרכבת התחתית של טשקנט
* אתר על הרכבת התחתית של טשקנט
* עמוק באדמה, באתר הארץ, 3 בספטמבר 2018
**פרדריק סטרקו** (באנגלית: **Frederick Wilford Sturckow**; נולד ב-11 באוגוסט 1961) הוא טייס חלל אמריקאי לשעבר. הוא השתתף ב-4 טיסות של מעבורת חלל. לאחר פרישה מנאס"א נקלט בוירג'ין גלקטיק והיה טייס של מספר טיסות ב-VSS Unity.

ביוגרפיה
--------

פרדריק סטרקו נולד בלה מסה ליד סן דייגו, קליפורניה וסיים לימודי בית ספר בעיירה זו. בשנת 1984 הוא סיים לימודי תואר ראשון בהנדסת מכונות באוניברסיטה בקליפורניה ובשנת 2000 סיים לימודי תואר שני בפלורידה.

בשנת 1984 סטקרו התגייס לחיל הנחתים של ארצות הברית ובשנת 1987 סיים קורס טיס. הוא היה טייס "מקדונל דאגלס F/A-18 הורנט" ושירת בבסיסי החייל ביפן, קוריאה הדרומית והפיליפינים. בשנת 1990 הוא השתתף במשימות מבצעיות של מלחמת המפרץ. בשנת 1992 סטרקו קיבל הסמכה של טייס ניסוי לאחר סיום קורס בבסיס חיל האוויר אדוארדס. בסך הכול סטרקו ביצע כ-6,500 שעות טיסה ב-60 מטוסים שונים.

פעילותו בנאס"א
--------------

ב-1994 התקבל סטרקו לקורס להכנת אסטרונאוטים במרכז החלל ג'ונסון. לאחר סיום הקורס הוא כיהן במספר תפקידים בצוותי קרקע.

בדצמבר 1998 הוא היה טייס של מעבורת החלל אנדוור במשימה STS-88 (רוברט קבאנה היה מפקד צוות). המטרה של המשימה הייתה להמשיך בניית תחנת החלל הבין-לאומית.

באוגוסט 2001 הוא היה טייס של מעבורת החלל דיסקברי במשימה STS-105 (סקוט הורוביץ היה מפקד צוות). משימתה העיקרית הייתה חידוש אספקה לתחנת החלל. הבין-לאומית והחלפת צוותים.

באוקטובר 2007 הוא היה מפקד של מעבורת החלל אטלנטיס במשימה STS-117. המטרה של המשימה הייתה להמשיך בניית תחנת החלל הבין-לאומית והחלפת צוות.

בשנת 2009 הוא היה מפקד של מעבורת החלל דיסקברי במשימה STS-128. המטרה של המשימה הייתה החלפת צוות והעברת אספקה חדשה.

סטרקו עזב את נאס"א בשנת 2013.

לאחר נאס"א
----------

לאחר שירות ביחידת האסטרונאוטים סטרקו נקלטה בוירג'ין גלקטיק והיה טייס ניסוי של חלליות שהיא פיתחה. לאחר סיום הבדיקות סטרקו מונה לטייס VSS Unity וביצע מספר משימות טיסה לחלל.

קישורים חיצוניים
----------------

ויקישיתוף מדיה וקבצים בנושא **פרדריק סטרקו** בוויקישיתוף
* פרדריק סטרקו באתר נאס"א (באנגלית)
* ביוגרפיה
**אל-מהדי בן סלימאן** (בערבית: **المهدي بن سليمان**; נולד ב-1 בינואר 1974 בלה קראם שבתוניסיה) הוא כדורגלן עבר תוניסאי ששיחק בעיקר באולימפיק מרסיי, פרייבורג ונבחרת תוניסיה בעמדת החלוץ.

קריירת מועדונים
---------------

בן סלימאן החל את קריירת הבוגרים בשנת 1994 במועדון AS מארסה התוניסאי. בשנת 1996 עבר לאולימפיק מרסיי לאחר שכישרונו התגלה, אך שיחק בקבוצה עונה אחת בלבד, בה סבל מפציעות חמורות שפגעו ביכולת המשחק שלו. בקיץ 1997 חתם בפרייבורג מליגת הבונדסליגה השנייה, ובעונתו הראשונה סייע לה להעפיל אל הבונדסליגה כשהוא מבקיע שישה שערים. בשתי העונות הבאות, היה בן סלימאן שחקן חשוב מאוד בקבוצה, והצטרפו אליו חבריו לנבחרת תוניסיה, זובייר בייה ועאדל סלימי. בעונת 2000/01 ירד מעמדו של בן סלימאן בקבוצה, והוא הושאל לבורוסיה מנשנגלדבך ששיחקה אז בליגת הבונדסליגה השנייה. בן סלימאן שיחק בגלדבאך חצי עונה והעפיל עם הקבוצה לבונדסליגה, אך לא הותיר רושם רב ושיחק בחמישה משחקים בלבד. בתום עונת 2000/01 חזר לפרייבורג, ומיד עבר לאל נאסר מערב הסעודית, ולאחר מכן לקלאב אפריקן התוניסאית. בשנת 2002 פרש ממשחק פעיל בגיל 28.

קריירה בינלאומית
----------------

בן סלימאן היה שותף להגעתה של נבחרת תוניסיה למקום השני בגביע אפריקה לאומות 1996, בו הפסידה תוניסיה 2-0 במשחק הגמר לנבחרת דרום אפריקה. באותה שנה, השתתף עם נבחרתו באולימפיאדת אטלנטה (1996), שם הודחה תוניסיה בשלב הבתים. בשנת 1998 הגיע עם תוניסיה לרבע גמר גביע אפריקה לאומות 1998, בו הבקיע שני שערים בשלב הבתים. נבחרת תוניסיה הודחה באותו טורניר ברבע הגמר על ידי נבחרת בורקינה פאסו, לאחר הפסד בבעיטות הכרעה. באותה שנה, השתתף בן סלימאן עם נבחרת תוניסיה במונדיאל 1998, בו הודחה תוניסיה בשלב הבתים. באותה שנה פרש מהנבחרת לאחר שצבר 33 הופעות והבקיע שישה שערים.

קישורים חיצוניים
----------------

* פרופיל, באתר Transfermarkt
* פרופיל, באתר National Football Teams
* פרופיל, באתר FootballDatabase.eu

| **נבחרת תוניסיה – מונדיאל 1998** |
| --- |
| 1 אל אועאר • 
2 בן יונס • 
3 ס.טרבלסי • 
4 בוחדידה • 
5 ח.טרבלסי • 
6 שאושן • 
7 טאבט • 
8 בייה • 
9 ג'לאסי • 
10 גודבן • 
11 סלימי • 
12 מלקי •
13 בועזיזי • 
14 שיחי •
15 סוויה •
16 סלחי •
17 קלייטון •
18 בן סלימאן •
19 בן אחמד •
20 ג'באלה •
21 באדרה •
22 בומניג'ל •
מאמן: קספרצ'ק/סלמי | תוניסיהתוניסיה |
**בית הכנסת של גבעת דוליס** (באנגלית: **Dollis Hill Synagogue**) הוא בית כנסת יהודי אורתודוקסי לשעבר בגבעת דוליס, בלונדון.

היסטוריה
--------

הקהילה התכנסה לראשונה בראשית המאה העשרים, לאחר עלייה בהגירה היהודית מאירופה ללונדון. הקהילה נפגשה לראשונה בבית פרטי, ולאחר מכן החלה לשכור אולמות של ישיבות בעקבות ריבוי המתפללים. בית הכנסת המקורי נבנה בשנת 1933 תמורת 1,400 לירות שטרלינג, אך הבית הכנסת היה קטן מדי ובפברואר 1937 החלה בנייתו של בניין גדול יותר.

בית הכנסת עוצב על ידי אוון ויליאמס, ששימש גם כאדריכל וגם כמהנדס בפרויקט, מבנה הבטון בן שתי הקומות תוכנן להכיל 324 גברים במפלס הקרקע ו-316 נשים בעזרת הנשים. תכנון בית הכנסת הציג שני דפוסי חלונות יוצאי דופן שנועדו להצביע על סמליות דתית יהודית: משושה, שוויליאמס התכוון להציע את מגן דוד, וקשת הפוכה, בהשראת צורת המנורה. למרות שהבניין הוקדש בשנת 1938 כחלק מק"ק כנסת ישראל,[דרושה הבהרה] הקהילה הביעה מורת רוח מהמבנה המוגמר וויליאמס החזיר חלק מדמי התכנון שלו לנוכח חוסר שביעות רצון זה.

בינואר 1947 היה בית הכנסת אחד מכמה בתי כנסת בלונדון שהושחתו בתגובה לליל ההלקאות שבו הלקו לוחמי אצ"ל חיילים בריטים בארץ ישראל המנדטורית. ספרי קודש נהרסו על ידי קהל מתלהם וכתובות גרפיטי הנושאות את המסר "אתם מלקים, אנחנו שורפים" רוססו על הקיר.

ביוני 1993 בית הכנסת היה אחת משבע הקהילות הבריטיות שנקראו על ידי ק"ק כנסת ישראל כעל "גירעונות כרוניים".[דרושה הבהרה] בתקופה זו מספר חברי הקהילה ירד ל-300 משפחות, כאשר מחצית מהקהילה מעל גיל 70. בפברואר 1995 נמכר הבניין למארגני בית הספר היסודי אביגדור הירש של רשת תורה תמימה. קהילת בית הכנסת העבירה את התפילות לבניין קטן יותר. לאחר מכן התפילות חזרו להתקיים בבניין בית הכנסת המקורי, שהפך לאולם בית הספר. ב-2011, ובעקבות שנים רבות של המשך הירידה במספר המתפללים, מנתה הקהילה כ-130 חברים, בעיקר מעל גיל 70, שבמקרים רבים כבר לא גרו קרוב לבית הכנסת; והקהילה, שכבר זמן מה לא קיימה תפילות מלבד בשבתות ובחגים, מצאה עצמה לא מסוגלת לגייס מניין קבוע. ביולי 2011 התקבלה ההחלטה לפרק את הקהילה באופן רשמי.

הבניין הוא כעת חלק מבית הספר היסודי "תורה תמימה".

קישורים חיצוניים
----------------

* בית הכנסת של דוליס היל, בקהילות ורשומות יהודיות - בריטניה, 24 בנובמבר 2010

הערות שוליים
------------

1. ↑  "Synagogues of Europe: Architecture, History, Meaning" by Carol Herselle Krinsky, Google Books
2. ↑  "Britain Says Funds of U.S. Abet Terror," New York Times, January 6, 1947 (fee required for access)
3. ↑  American Jewish Year Book 1996, page 248
4. ↑  Jewish Chronicle, London, 15 July 2011 p. C2
אגריסטדה
**אָגְרִיסְטָדַה**, (לאדינו: **Agristada**), היא סוג של בלילה חמצמצה, מהמטבח היהודי ספרדי של תפוצות הבלקנים ואסיה הקטנה המשמשת כרוטב או ציר לתבשילים שונים, אותם נהוג להגיש בדרך כלל כמנות ראשונות לפני ארוחת חגי שלוש הרגלים.

אטימולוגיה
----------

מקור השם אגריסטדה הוא מהמילה הספרדית בת ימי הביניים אָגְרֶסְטוֹ (Agresto) שהתייחסה לחומץ פירות בחומציות גבוהה(אנ') שהוכן מענבי בוסר ותפוחים ושימש כציר להכנת הרוטב.

היסטוריה ותפוצה
---------------

הסולטאן העות'מאני באיזיט השני הזמין את מגורשי ספרד להתיישב ברחבי האימפריה העות'מאנית ובכלל זה בחבל הבלקן. היהודים שהיו אוריינים ובעלי מקצוע נקלטו היטב במסגרותיה של האימפריה החדשה ושגשגו. היה זה מיזוג של תרבויות ושילוב של מטבחים. המטבח היהודי ספרדי אימץ אל חיקו מאכלים השאולים מן המטבח העות'מאני כגון אנג'ינרה, אפיו וקציצות כרישה והנחיל למטבח הבלקני מאכלים כגון בורמואלוס, מרנג'נה אסאדה והאגריסטדה, אשר תפוצתה הייתה הרחבה ביותר בקרב מטבחי עמי הבלקן. למשל, נטען שמקורו של מרק האבגולמונו היווני הוא מהאגריסטדה. התפוצה הרחבה של הרוטב הביאה לעיתים לאובדן ההקשר המקורי של השם אגריסטדה, שכאמור התייחס לרוטב או הציר עמו מכינים מאכלים שונים וניכוס שגוי שלו לכל התבשיל. המאכל נקרא **קריסטדה** על ידי יהודי הלבנט ומצרים.

הכנת המאכל
----------

ההכנה מתבססת על הרתחת בלילה המורכבת מביצים, קמח העשוי מחיטה ברוב ימות השנה, בחג הפסח קמח מצה או תפוחי אדמה, מיץ לימון ותבלינים שונים. במהלך רתיחתו, מוסמך בעדינות הציר תוך הקפדה על מרקמו.

הגשת המאכל
----------

בחג הפסח נהוג להגיש מנה קרה של דג קרפיון מטוגן עם אגריסטדה, (לאדינו: Peshkado kon Agristada), כאשר עורך סדר הפסח היה מכובד בראשו של הדג. הכבוד היה רב, אך האכילה מייגעת במיוחד. גרסת דג נוספת היא הגשת נסיכת הנילוס המבושלת ברוטב. גרסאות נוספות לפסח התבססו על חלקי פנים כגון מוח, כבדים וקורקבני עוף. בתפוצות אסיה הקטנה נהגו בחגים נוספים, להגיש גם תבשילים בגרסאות חמות, כגון כדורי בשר מבושלים באגריסטדה, (לאדינו:bóndigas kon Agristada).

הערות שוליים
------------

1. ↑  ג'יל מרקס, Olive Trees and Honey: A Treasury of Vegetarian Recipes from Jewish Communities Around the World, הוצאת הובוקן, קנדה, 2005.
2. ↑  רוזן, מינה, עורכת, **ימי הסהר-פרקים בתולדות היהודים באימפריה העות'מאנית** , המכון לחקר התפוצות, אוניברסיטת תל אביב, התשנ"ו-1996, עמודים 45-55.
3. ↑  "מרק האבגולמונו", באתר aglaiakremezi.com (באנגלית).
4. ↑  "ראו לדוגמה מתכון לאגריסטדה עם הניכוס השגוי", באתר flickr.com (באנגלית).
**אפקט קולידג'** (באנגלית: **The Coolidge Effect**) הוא מושג מתחום הביולוגיה והפסיכולוגיה המתאר דפוס תגובה מינית של זכרים, המראה רמת גירוי מיני גבוה יותר עם החלפת הפרטנרית. במצב כזה, אם תהיה בחברת הזכר נקבה שלישית, הוא יגורה ממנה בזמן קצר יותר מאשר משתי הקודמות, וכן הלאה.

תוצאה ישירה של אפקט קולידג'. "חגיגת מסדר הקרננים", קריקטורה משנת 1815, צרפת
האפקט הודגם על מינים שונים של בעלי חיים, כולל האדם. הניסוי הראשון שעליו דווח בוצע בחולדות. זכר הוכנס לכלוב עם מספר נקבות מיוחמות. הוא החל מיד בהזדווגות עם כולן. לאחר זמן מסוים הזכר הותש ולא נענה לליקוקי החולדות הנקבות המבקשות להמשיך. בשלב זה הוכנסה נקבה מיוחמת חדשה לכלוב והזכר החל את ההזדווגות איתה במלוא המרץ. מחקרים נוספים הראו שהאפקט קשור לעלייה ברמת הדופמין במערכת החיזוק.

תאוריה שהוצעה על ידי ביולוג אבולוציוני מנסה לקשור את האפקט לעובדה שהזכר בטבע מנסה לפזר את זרעו כמה שיותר. בהתייחסו לנקבה, הציע שלעומת הזכר הנקבה זקוקה לקרקע כמה שיותר יציבה ובטוחה על מנת לגדל את דור ההמשך. עם זאת, חשוב לציין שגם הנקבה שותפה לדפוס העלייה בגירוי המיני כאשר היא מקיימת יחסי מין עם פרטנר חדש. 

אפקט קולידג' קרוי על שם בדיחה עממית אמריקאית המספרת על נשיא ארצות הברית בשנים 1923–1929, קלווין קולידג', שנודע בחוש הומור מאופק אך שנון. הבדיחה מספרת כי הנשיא קלווין קולידג' ורעייתו גרייס ביקרו בחווה בה היה לול להטלת ביצים. אשת הנשיא התפעלה מכמות הביצים הרבה יחסית למספר התרנגולים הזכרים, ושאלה את החוואי לפשר התופעה. החוואי ענה בגאווה שהתרנגולים שלו מבצעים את חובתם עשרות פעמים ביום. "שמא תוכל להפנות לכך את תשומת לבו של מר קולידג'?" אמרה אשת הנשיא. הנשיא שמע את השיחה ופנה לחוואי: "האם בכל פעם התרנגול משרת את אותה התרנגולת?" "מה פתאום? בכל פעם עם נקבה אחרת!" השיב החוואי. "שמא תוכל להפנות לכך את תשומת לבה של הגב' קולידג'?" סיים הנשיא.

הערות שוליים
------------

1. ↑  Reber, A. S.; Reber, E. *The Penguin dictionary of psychology* (3rd ed.), London: Penguin, ISBN 0140514511
2. ↑  Brown, R. E. (1974), "Sexual arousal, the Coolidge effect and dominance in the rat (*Rattus norvegicus*)", *Animal Behaviour*, **22** (3): 634–637, doi:10.1016/S0003-3472(74)80009-6
3. ↑  Beach, F. A.; Jordan, L. (1956), "Sexual Exhaustion and Recovery in the Male Rat", *Quarterly Journal of Experimental Psychology*, **8**: 121–133
4. ↑  Fiorino, D. F.; Coury, A.; Phillips, A. G. (1997), "Dynamic Changes in Nucleus Accumbens Dopamine Efflux During the Coolidge Effect in Male Rats", *Journal of Neuroscience*, **17** (12): 4849–4855
5. ↑  Wilson, J; Kuehn, R. & Beach, F. A. (1963), "Modifications in the Sexual Behavior of Male Rats Produced by Changing the Stimulus Female", Journal of Comparative and Physiological Psychology 56: 636–644,
6. ↑  Hergenhahn, B. R.; Olson, Matthew H. (2003), *An introduction to theories of personality*, Upper Saddle River, N.J.: Prentice Hall, pp. 396–397, ISBN 0130992267
**רוי קרישנה** (באנגלית: **Roy Krishna**; נולד ב-30 באוגוסט 1987) הוא כדורגלן מפיג'י, המשחק בעמדת החלוץ.

קריירת מועדונים
---------------

קרישנה התחיל את הקריירה שלו במחלקת הנוער של לבאסה המקומית ובשנת 2008, חתם בוויטאקרה יונייטד מניו זילנד. במרץ 2009 פ.ס.וו איינדהובן הביעה עניין בשחקן, אך קרישנה דחה את ההצעה עקב קשיי שפה.

בספטמבר 2013, קרישנה חתם באוקלנד סיטי. ב-12 בדצמבר 2013 כבש את בהפסד 1–2 לרג'א קזבלנקה במסגרת גביע העולם למועדונים 2013 והפך לשחקן הפיג'י הראשון שמבקיע בטורניר של פיפ"א.

ב-7 בינואר 2014, קרישנה חתם בוולינגטון פיניקס מליגת העל האוסטרלית עד לסיום העונה. ב-16 במרץ, קרישנה הבקיע את שער הבכורה שלו בקבוצה בתיקו 2-2 נגד מלבורן הארט. ארבעה ימים לאחר מכן, קרישנה חתם לשנתיים נוספות בקבוצה.

ב-18 באפריל 2018, קרישנה נבחר לשחקן העונה בוולינגטון פיניקס והשער שכבש נגד בריזביין רואר נבחר לשער העונה של הקבוצה.

ב-2 בדצמבר 2018, קרישנה כבש את שערו ה-34 בקבוצה והפך למלך שערי הקבוצה בליגה בכל הזמנים. ב-19 בינואר 2019, קרישנה הפך לכדורגלן הראשון בליגה האוסטרלית שכובש שלושער משחק אחרי משחק.

ב-18 ביוני 2019, קרישנה חתם באתלטיקו קולקטה מהסופר ליג ההודית. את העונה הראשונה בקבוצה, קרישנה סיים עם 6 בישולים ו-15 שערים, אשר סייעו לו לסיים כמלך שערי הליגה ביחד עם נריוס ואלסקיס וברתולומיאו אוגבצ'ה. בעונת 2019/2020, קרישנה זכה עם הקבוצה באליפות הליגה.

בסיום העונה, התאחדה עם מוהון בגאן לקבוצת אתלטיקו מוהון בגאן, וקרישנה האריך את חוזהו במועדון לעונה נוספת ומונה לסגן הקפטן. קרישנה, חתום על השער הראשון של הקבוצה המאוחדת בניצחון 0-1 נגד קרלה בלסטרס.

קריירה בינלאומית
----------------

ב-25 באוגוסט 2007, קרישנה ערך את הופעת הבכורה שלו בנבחרת פיג'י, בניצחון 0-16 נגד טובאלו, בו כבש שלושער.

קרישנה השתתף עם הנבחרת באולימפיאדת ריו דה ז'ניירו (2016), והיה חתום על השער היחיד והראשון בהיסטוריה של פיג'י במשחקים האולימפיים נגד מקסיקו.

חיים אישיים
-----------

קרישנה הוא בעל שורשים הודים. בנוסף, הוא מחזיק באזרחות ניו זילנדית.

ביולי 2018, התחתן עם הדוגמנית ואשת העסקים נאזיה עלי.

תארים
-----

ויטקארה יונייטד
* ליגת העל הניו זילנדית: 2007/2008, 2009/2010, 2010/2011, 2011/2012, 2012/2013
* ליגת האלופות האוקיאנית: 2007/2008

אוקלנד סיטי
* הסופר קאפ הניו זילנדית: 2013/2014

אתלטיקו קולקטה
* הסופר ליג ההודי: 2019/2020

אישיים
* כדורגלן השנה בליגת העל הניו זילנדית: 2008/2009
* מלך שערי אליפות אוקיאניה בכדורגל עד גיל 20: 2007 (8 שערים)
* מלך שערי ליגת העל הניו זילנדית: 2012/2013 (12 שערים)
* כדורגלן השנה של וולינגטון פיניקס: 2016/2017
* שער השנה של וולינגטון פיניקס: 2017/2018 (נגד בריזביין רואר - 28 באוקטובר 2017)
* כדורלגן השנה בוולינגטון פיניקס: 2017/2018
* כדורגלן החודש בליגת העל האוסטרלית: ינואר 2019
* מלך שערי ליגת העל האוסטרלית: 2018/2019 (18 שערים)
* כדורגלן השנה בסופר ליג ההודית: נובמבר 2019
* מלך שערי הסופר ליג ההודית: 2019/2020 (15 שערים)
* נבחרת העשור של IFFHS: 2011–2020

קישורים חיצוניים
----------------

ויקישיתוף מדיה וקבצים בנושא **רוי קרישנה** בוויקישיתוף
* רוי קרישנה, ברשת החברתית אקס (טוויטר)
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN
פירוש נוסף ערך זה עוסק בכוהל ראשוני. אם התכוונתם לכוהל שניוני, ראו 2-בוטנול.

**1-בוטנול** או **n-בוטיל אלכוהול** הוא כוהל ראשוני, המכיל 4 אטומי פחמן בשרשרת לא מסועפת, הנוסחה המולקולרית C4H9OH. הכוהל מופיע בטבע כתוצר משני של תסיסה של סוכרים ופחמימות אחרות ומצוי בכמה מאכלים ומשקאות. החומר משמש כממס בייצור לכה וכתוסף מזון לשיפור ארומה בחמאה, שמנת, גלידה, ממתקים ומאפים. היישום העיקרי של 1-בוטנול הוא כחומר גלם לסינתזה של האסטר בוטיל אצטט (משמש בעצמו כתוסף טעם למזון וממס תעשייתי).

ייצור
-----

להפקת 1-בוטנול הופכים פרופן לבוטיר-אלדהיד  

{\displaystyle CH\_{3}CH=CH\_{2}+H\_{2}+CO\Rightarrow CH\_{3}CH\_{2}CH\_{2}CHO}

התגובה ליצירת בוטיר-אלדהיד (2 האיזומרים) מפרופן
התגובה מתרחשת בקטליזה של קומפלקסים מסיסים במים של רודיום והאלדהיד הנוצר בתגובה יוצר פאזה נפרדת.
חיזור במימן הופך את האלדהיד לכהל
{\displaystyle CH\_{3}CH\_{2}CH\_{2}CHO+H\_{2}\Rightarrow CH\_{3}CH\_{2}CH\_{2}CH\_{2}OH}

חיזור בוטיר-אלדהיד ל-1-בוטנול

שימושים
-------

1-בוטנול משמש לייצירת בוטיל אצטט - ממס ותוסף מזון על ידי תגובה עם חומצה אצטית בקטליזה של חומצה גופרתית 

התגובה לקבלת בוטיל אצטט מ-1-בוטנול
בנוסף משמש 1-בוטנול כמרכיב בבשמים וכממס למיצוי שמנים אתרים, חומרים אנטיביוטיים, הורמונים וויטמינים. החומר משמש כממס לצבעים, שרפים טבעיים ומלאכותיים, אלקלואידים ועוד.
הוצע להשתמש בחומר כתחליף לסולר ובנזין. יתרונו על אתנול כדלק הוא בצפיפות האנרגיה ובנוחות האחסון שלו. מתקיים מחקר שמטרתו יצירת כמויות גדולות של החומר על ידי חיידקים.

מטבוליזם
--------

1-בוטנול נספג במהירות דרך המעי או הריאות. בבעלי חוליות החומר מחומצן לאלדהיד במנגנון דומה לזה של אתנול כלומר על ידי האנזים אלכוהול דהידרוגנז. בוטיר-אלדהיד מתחמצן בהמשך לחומצה בוטירית והיא הופכת בתאים בשלמות לדו תחמוצת הפחמן ומים.
הרעילות בבליעה נמוכה וערכי LD50 שנמדדו בחולדות היו 790–4360 מ"ג לק"ג מסת גוף (בהשוואה ל-7,000-15,000 מ"ג לק"ג עבור אתנול). בכמויות שאינן קטלניות החומר מדכא את מערכת העצבים המרכזית בדומה לאתנול אך השפעתו המשכרת חזקה יותר בשל האיטיות היחסית בה הוא מתחמצן.

קישורים חיצוניים
----------------

ויקישיתוף מדיה וקבצים בנושא **1-בוטנול** בוויקישיתוף

הערות שוליים
------------

1. ↑  Ranganathan, Sridhar, and Costas D. Maranas. "Microbial 1‐butanol production: Identification of non‐native production routes and in silico engineering interventions." Biotechnology journal 5.7 (2010): 716-725.

|  |  |
| --- | --- |
| בקרת זהויות עריכת הנתון בוויקינתונים | 
* GND: 4147063-1

 |
**סידן כלורי** (Calcium chloride) הוא תרכובת יונית שנוסחתה CaCl2 מורכבת מיוני סידן +Ca2 ויוני כלור -Cl. סידן כלורי הוא המלח הנוצר בתגובת הסתירה בין סידן הידרוקסיד לחומצה הידרוכלורית.

סידן כלורי הוא מוצק גבישי לבן מסיס במים. החומר היגרוסקופי חזק (בתגובה אקסותרמית) ונוסחתו CaCl2·*n*H2O כאשר מספר מולקולות המים n יכול להיות 0 (המלח היבש) 1, 2, 4 או 6. השימוש העיקרי בסידן כלורי הוא למניעת קפיאת מים על כבישים, בצורתו היבשה הוא משמש כחומר ייבוש בשל יכולתו לספוח אדי מים מהאוויר. בוול

#### שימושים

השימוש העיקרי בסידן כלורי הוא למניעת היווצרות שכבת קרח על כבישים. למטרה זו הוא יעיל יותר ממלח בישול ופוגע פחות בצמחייה. למטרה זו משתמשים בחומר ככדורים בקוטר של כמה מילימטרים. לתערובת האוטקטית של סידן כלורי במים בריכוז משקלי 52.6% טמפרטורת קפיאה של כ50°C - בהשוואה לטמפרטורה אוטקטית של 23°C- בתמיסת NaCl.

כיוון שסידן כלורי הוא חומר היגרוסקופי משתמשים בתמיסה מרוכזת שלו במים למניעת היווצרות אבק בדרכי עפר. עליית אבק נמנעת בזכות שכבת מים דקה הנצמדת לפני הכביש. שימוש נוסף במעבדה: שמירת יובש של קולונות.

סידן כלורי
סידן כלורי משמש בתעשיית המזון כחומר מייצב לירקות משומרים, בהפקת טופו מסויה ובתהליכי ספריפיקציה. מספר E של סידן כלורי הוא E509.

קישורים חיצוניים
----------------

ויקישיתוף מדיה וקבצים בנושא **סידן כלורי** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007293773205171
* BnF: cb137758746 (data)
* GND: 4147171-4
* LCCN: sh85018781

 |
**אנטון "קלין" אוסטרובסקי** (נולד ב-6 ביוני 1982) הוא שחקן וראפר ישראלי.

ביוגרפיה
--------

אוסטרובסקי נולד ב-1982 בנובוצ'רקסק, רוסטוב, ברית המועצות (כעת רוסיה). בגיל 14 ביקר בישראל, באחת ממסגרות הסוכנות היהודית. ב-1997 עלה יחד עם משפחתו לארץ ישראל והתגורר במעלה אדומים. את קשיי הקליטה שלו תיאר בסדרה "דור אחד וחצי", ששדורה ב-2022 בתאגיד השידור כאן.

קריירה
------

### קריירת משחק

ב-2009 השתתף אוסטרובסקי בסרט "הבודדים" כסשה בלוחין. על תפקיד זה, הועמד אוסטרובסקי לפרס אופיר לשחקן המשנה הטוב ביותר.

ב-2012 השתתף בסדרת הדרמה "תא גורדין", ב-2013 השתתף בסדרה ״להיות איתה״ כצ’ופי, האמרגן וחברו הטוב של אסף. ב-2014 השתתף בסרט "מנפאואר". ב-2017 השתתף בסדרה "בתולות" ב-2018 גילם פסיכולוג בסדרה ככה זה.

### קריירה מוזיקלית

ב-2003 הקים אוסטרובסקי יחד עם הראפר אחשתיים את הרכב ההארדקור היפ הופ הישראלי-רוסי "סאדייל". ב-2004 השתתף בהרכב ההיפ הופ הישראלי פי.אר. טרופרז, והקליט לאלבום היחיד של ההרכב, "מתוך הזוהמה".

ב-2010 הוציאו סאדייל את מיקסטייפ הבכורה שלהם, "יותר מכל אלבום אחר".

ב-18 באוקטובר 2010 הוציא קלין את מיקסטייפ הסולו הראשון שלו "מטפס ערים" שהנחה שדרן הרדיו קובי מידן.

דיסקוגרפיה
----------

### אלבומי אולפן

* 2023: מילה ומעשה (עם גואטה)
* 2004: מתוך הזוהמה (בהרכב פי אר טרופרס)

### מיקסטייפים

* 2010: יותר מכל אלבום אחר (בהרכב סאדייל)
* 2010: מטפס ערים

### מיני-אלבומים

* 2012: מהפכה 6

### אוספים

* 2012: הלהיטים הגדולים (בהרכב סאדייל)
* 2020: הקלטות האבודות: 2003–2019 (בהרכב סאדייל)

קישורים חיצוניים
----------------

* אנטון אוסטרובסקי, במסד הנתונים הקולנועיים IMDb (באנגלית)
* שרית פוקס, הרחוב גידל אותנו באגרופים, באתר nrg‏, 9 בינואר 2010

הערות שוליים
------------

1. ↑  דור אחד וחצי, באתר תאגיד השידור כאן, ‏2022
**מטווח הטילים וייט סנדס** (באנגלית: **White Sands Missile Range - WSMR**, בתרגום חופשי - מטווח הטילים חולות לבנים) הוא שטח בן כ-8,300 קילומטרים רבועים המשמש את צבא ארצות הברית לניסויי טילים ומערכות נשק, השוכן בשטחם של חמישה מחוזות שונים בניו מקסיקו, והוא המתקן הצבאי הגדול בארצות הברית. סמוך לו שוכן פורט בליס (אנ'), השטח הצבאי השני בגודלו בארצות הברית (כ-4,400 קמ"ר) והמשמש בין היתר את כוחות השריון והארטילריה של צבא ארצות הברית. הם יוצרים רצף של אזורים המשמשים לניסויים צבאיים. המטווח מקיף את הפארק הלאומי וייט סנדס מכל עבריו.

ב-9 ביולי 1945 הוקם "וייט סנדס" לבדיקת רקטות ארוכות טווח אמריקאיות וגרמניות. שבוע לאחר מכן, ב-15 ביולי, נבחנה במקום פצצת האטום הראשונה, בניסוי טריניטי, הסמוך לגבולו הצפוני של המטווח.

כבר בראשית שנות ה-30 החל רוברט גודרד, מחלוצי מדע הטילים המודרני, בניסויי טילים באזור רוזוול שבניו מקסיקו, הסמוכה למרחבי וייט סנדס.

עשור לאחר מכן, החל צבא ארצות הברית בשכירת קרקעות נרחבות מחקלאים במקום, לצורך הקמת בסיס לחיל האוויר, וב-1945 נחנך במקום בסיס ניסויי הטילים וייט סנדס. בשנת 1946 באתר בוצע שיגור של V-2 מס' 13 וממנה בוצע צילום ראשון של כדור הארץ מבחוץ.

הרחבות נוספות לבסיס נעשו בשנות ה-70. בשנת 1982 בוצע באתר נחיתה של מעבורת החלל אטלנטיס, משימה STS-3.

בבסיס מתבצעות אף בדיקות של מערכות ישראליות, בין היתר של כיפת ברזל וסדרת טילי החץ.

בשטחי המטווח נמצאים אף מתקנים של נאס"א המשמשים לשיגורי לוויינים ורקטות (White Sands Test Facility) המופעלים על ידי מרכז החלל ג'ונסון.

ראו גם
------

* נמל החלל וייט סנדס

קישורים חיצוניים
----------------

ויקישיתוף מדיה וקבצים בנושא **מטווח הטילים וייט סנדס** בוויקישיתוף
* 

* אתר האינטרנט הרשמי של מטווח הטילים וייט סנדס (באנגלית)
* אתר המוזיאון של וייט סנדס

הערות שוליים
------------

1. ↑  גלובס זירת העסקים של ישראל, באתר גלובס

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557457505171
* LCCN: n82028923
* WorldCat (עם LCCN): n82-028923

 |
**נמל התעופה שטוטגרט** (בגרמנית: **Flughafen Stuttgart**) הוא נמל תעופה בינלאומי של שטוטגרט, בירת מדינת באדן-וירטמברג שבגרמניה. מאז 2014 נקרא השדה על שמו של ראש העירייה לשעבר מנפרד רומל. השדה הוא השישי בגודלו בגרמניה ובשנת 2015 עברו בו 10.5 מיליון נוסעים, וממנו יוצאות טיסות לערים שונות באירופה כמו גם לאטלנטה.

השדה נמצא כ-13 ק"מ דרומה משטוטגרט.

היסטוריה
--------

השדה הוקם ב-1939 כדי להחליף את שדה התעופה בובלינגן (Böblingen). ב-1945 השתלטו כוחות הצבא האמריקני על השדה, והוא הוחזר לשליטת הרשויות הגרמניות ב-1948. במהלך המלחמה הקרה שימש חלקו הדרומי של שדה התעופה את הצבא האמריקני ונקרא שדה התעופה אכטרדינגן.

ב-1948 האורך הוארך מסלול ההמראה ל-1,800 מטרים, וב-1961 הוארך ל-2,250. הרחבה נוספת נעשתה ב-1996 אז הוארך המסלול ל-3,348 מטרים. הטרמינל המקורי שהוקם ב-1938 הוחלף ב-2004. בנמל התעופה ארבעה טרמינלים בהם יכולים לעבור כ-12 מיליון נוסעים. בשדה התעופה של שטוטגרט עומדים לרשות נוסעים ותיקים ונוסעים מהשורה הראשונה ארבעה טרקלינים: טרקלין לופטהנזה לכל אורחי Star Alliance, טרקלין Ell-Beinhorn למחזיקי כרטיסי חבר שונים, כמו מועדון Diners, הטרקלין של אייר פראנס וטרקלין מועדון המנהלים, המיועד לנוסעים מועדפים של חברות תעופה שונות.

לאחר מותו של ראש העירייה לשעבר מנפרד רומל בנובמבר 2013 פוליטיקאים מקומיים הציעו לקרוא לשדה התעופה על שמו. ההצעה עוררה ויכוח ציבורי שכן מנפרד היה בנו של הגנרל המפורסם ארווין רומל. ביולי 2014 הוחלט כי שדה התעופה יקרא Flughafen Stuttgart - Manfred Rommel Flughafen.

קישורים חיצוניים
----------------

ויקישיתוף מדיה וקבצים בנושא **נמל התעופה שטוטגרט** בוויקישיתוף
* אתר האינטרנט הרשמי של נמל התעופה שטוטגרט
* נמל התעופה שטוטגרט, ברשת החברתית פייסבוק

* נמל התעופה שטוטגרט, ברשת החברתית אקס (טוויטר)

* נמל התעופה שטוטגרט, ברשת החברתית אינסטגרם

הערות שוליים
------------

1. ↑  Stuttgart Airport | Military Airfield Directory, www.mil-airfields.de
2. ↑  Skyscanner, Flughafen Stuttgart

|  |  |
| --- | --- |
| בקרת זהויות עריכת הנתון בוויקינתונים | 
* GND: 4311325-4
* VIAF: 236951723
* WorldCat: viaf-236951723

 |
**מוטמוט גבת טורקיז** (שם מדעי: *Eumomota superciliosa*) הוא מין של עוף טרופי ממשפחת המומוטיים שבסדרת הכחלאים, החי באמריקה המרכזית מדרום-מזרח מקסיקו (בעיקר בחצי האי יוקטן) עד לקוסטה ריקה. זהו עוף נפוץ והוא איננו בסכנה בטבע.

עוף זה הוא הציפור הלאומית של אל סלוודור ושל ניקרגואה.

מאפיינים
--------

אורכו של המוטמוט 34 ס"מ ומשקלו כ-65 גרם, ללא הבדלי גודל בין הזכרים לנקבות. הוא בעל גבות בצבע טורקיז, מהם קיבל את שמו וגוף ירוק-כתום עם זנב ושולי כנפיים כחולות-שחורות. הזנב שלו ארוך בעל גדילים מפוארים. המוטמוט בעל מקור עבה ואפור, "פס-עין" וסנטר כחולים-שחורים, בעל עורף ובטן כתומים ומאחורי העין ישנו כתם אדום-חום. תפקידו של הזנב נחשב תחילה למשמש לחיזור, אך גם לנקבות ישנם מחלצות זנב דומות, זאת למרות שזכרים הצליחו יותר כשזנבם היה מפואר יותר. שימוש נוסף שלו הוא להרתעת טורפים, תוך סימון והרתעה לטורף כמו עוף דורס שהוא זוהה מראש, לפני שיכל להגיע לעמדת תקיפה, מה שייאלץ אותו לוותר על מרדף.

זהו עוף השוכן ביערות לחים, חורשים ובתות טרופיות. הוא פעיל יום המתצפת על גדרות ותילים עליהם בחיפוש אחרי טרף. הוא ניזון לרוב מחרקים ושאר פרוקי-רגליים אך גם מזוחלים קטנים. המוטמוט מטיל 3 עד 6 ביצים בקן חפור דמוי-מנהרה שנחפר בצוקים על גדות נהר או במחצבות ולעיתים הוא מנצל שטחים מלאכותיים לאותה מטרה.

קישורים חיצוניים
----------------

ויקישיתוף מדיה וקבצים בנושא **מוטמוט גבת טורקיז** בוויקישיתוף
* מוטמוט גבת טורקיז, באתר ITIS (באנגלית)
* מוטמוט גבת טורקיז, באתר NCBI (באנגלית)
* מוטמוט גבת טורקיז, באתר Animal Diversity Web (באנגלית)
* מוטמוט גבת טורקיז, באתר Internet Bird Collection (באנגלית)
* מוטמוט גבת טורקיז, באתר GBIF (באנגלית)

הערות שוליים
------------

1. ↑  מוטמוט גבת טורקיז באתר הרשימה האדומה של IUCN
**נורמנדי (CG-60)** היא סיירת טילים מונחים מסדרת טיקונדרוגה בשירות צי ארצות הברית. הספינה חמושה בתותחים, בטילים נגד מטוסים, נגד קרקע ונגד צוללות, וכלי נשק נוספים ללוחמת קרקע-אוויר, קרקע-קרקע ואנטי-צוללות. הנורמנדי הייתה ספינת המלחמה האמריקאית הראשונה מאז 1945 שהשתתפה בלחימה כבר בשיט הבכורה שלה. בשנת 1998 היא זכתה בתואר "מספר טילי הטומהוק הגדול ביותר שנורו על ידי סיירת הצי האמריקאי". היא נקראת על שם המערכה בנורמנדי במלחמת העולם השנייה.

היסטוריה
--------

הנורמנדי נבנתה בעיר באת' במדינת מיין, הושקה ב-19 במרץ 1988 ונכנסה לפעולה ב-9 בדצמבר 1989. נמל הבית שלה הוא בנורפוק, וירג'יניה.

בהפלגת הבכורה שלה ב-28 בדצמבר 1990 הצטרפה הנורמנדי לכוחות האו"ם שניהלו את המבצעים הצבאיים במלחמת המפרץ. הספינה הגיעה למפרץ הפרסי דרך תעלת סואץ והים האדום, ובמהלך המלחמה ירתה 26 טילי שיוט מסוג טומהוק, הגנה על ספינות וכלי טיס של בעלות הברית באזור, אכפה את המצור הימי על עיראק וסייעה באיתור והשמדת מוקשים של האויב.

ב-11 באוגוסט 1995, נורמנדי נשלחה לים האדריאטי כדי לתמוך במאמץ המלחמתי של האו"ם מול סרביה ומונטנגרו, שם שימשה בעיקר בפיקוח על הטיסות במרחב האווירי האדריאטי.

במסגרת חגיגות יובל ה-50 לפלישה לנורמנדי, אירחה הנורמנדי על סיפונה תשעה מוותיקי מלחמת העולם השנייה, וכן כ-15,000 מבקרים שהשתתפו במהלך שבועיים בטקסי הזיכרון שנערכו משני צידי תעלת למאנש.

ב-28 באוגוסט 1995, נורמנדי החלה בפריסה של שישה חודשים לים התיכון, והשתתפה במתקפה על אתרי פיקוד ושליטה בליסינה, בוסניה-הרצגובינה, צפונית למעוז הסרבים הבוסניים באניה לוקה. בתקיפה זו נעשה לראשונה שימוש בדגם חדיש של הטומהוק שהונחה באמצעות GPS.

באוקטובר 1997 השתתפה נורמנדי בתרגיל משותף לציים מ-27 מדינות מול חופי מצרים, ולאחר מכן הופנתה למשימות הגנה אווירית במפרץ הפרסי, אליו הגיעה בזמן שיא של 5 ימים.

הספינה סיירה במפרץ הפרסי במשך ארבעה חודשים וביצעה פעולות יירוט ימיות מוצלחות.

ב-8 באוקטובר 2023, למחרת התקפת חמאס על ישראל, הורה שר ההגנה האמריקני, לויד אוסטין, לשלוח את קבוצת התקיפה של נושאת המטוסים ג'רלד פורד למזרח הים התיכון, ובכלל זה את הנורמנדי, ואת המשחתות ראמאג', קארני, רוזוולט ותומאס האדנר.

קישורים חיצוניים
----------------

ויקישיתוף מדיה וקבצים בנושא **נורמנדי** בוויקישיתוף

הערות שוליים
------------

1. ↑  USS Normandy (CG 60)
2. ↑  Rip, Michael Russell and Hasik, James M.:*The Precision Revolution: GPS and the Future of Aerial Warfare*. Naval Institute Press, 2002. מסת"ב 1-55750-973-5. Page 226
3. ↑  Rip and Hasik, op. cit. pp. 227–228
4. ↑  "Statement From Secretary Lloyd J. Austin III on U.S. Force Posture Changes in the Middle E". *U.S. Department of Defense* (באנגלית אמריקאית). נבדק ב-2023-10-08.
|  |
| --- |
| **ערך ללא מקורות** |
| בערך זה אין מקורות ביבליוגרפיים כלל, לא ברור על מה מסתמך הכתוב וייתכן שמדובר במחקר מקורי. 
אנא עזרו לשפר את אמינות הערך באמצעות הבאת מקורות לדברים ושילובם בגוף הערך בצורת קישורים חיצוניים והערות שוליים.אם אתם סבורים כי ניתן להסיר את התבנית, ניתן לציין זאת בדף השיחה. |

**בוקר טוב ישראל** (1987, 1997, 2007) היא סדרת סרטים תיעודיים של במאי הסרטים ד"ר אמיר הר-גיל, העוקבת אחר חייהם של חמישה נערים, בפערים של עשר שנים זה מזה. הסרט זכה בפרס ראשון בפסטיבל הקולנוע ירושלים, פרס האולפנים המאוחדים לבוגר מצטיין בבית צבי, בית הספר לקולנוע. פרס דלתא פילם לבוגר מצטיין. וציון לשבח של המכון הישראלי לקולנוע. הסרט הופץ כסרט פתיח לדיונים על ידי המחלקה לדמוקרטיה משרד החינוך והתרבות, חיל חינוך, הסוכנות היהודית, הסתדרות הצופים, בני עקיבא, סל תרבות ארצי.

בוקר טוב ישראל
--------------

הסרט מתאר בוקר יום חול בחייהם של 5 נערים: קיבוצניק, צפון תל אביבי, נער מעיירת פיתוח, ערבי וחרדי. זו השעה הדומה ביותר בסדר היום שלהם, אך ההבדלים גדולים. מיקרוקוסמוס של החברה הישראלית. הילדים הם: מאיר מקיבוץ מעברות, סער מרמת אביב ג', יוסי מעיירת הפיתוח אופקים, מונדר מהעיר טייבה, ויהושע מכפר חב"ד.

בוקר טוב ישראל- עשר שנים אחרי
-----------------------------

כעבור עשר שנים מצילום הסרט המקורי, הבמאי חוזר אל גיבורי הסרט ומסקר את חייהם.

בוקר טוב ישראל- עשרים שנה אחרי
------------------------------

לפני 20 שנה תיעד אמיר הר-גיל חמישה ילדים בני 13 שהיו מיקרוקוסמוס קלאסי של החברה הישראלית: בן עיירת פיתוח, "צפוני" מרמת אביב ג', קיבוצניק, חרדי וערבי. הם שיקפו את מערכת הערכים בחברה הסובבת אותם והיו מוטרדים מהנושאים החוצים את החברה הישראלית: יחסי יהודים- ערבים, דתיים - חילוניים, עשירים - עניים, אשכנזים - מזרחיים.
20 שנים אחרי, יוצא הר-גיל שוב למסע אחר אותם גיבורי סרטו עטור הפרסים, כדי לבחון מה השתנה בהם ובו, מה קרה להם ומה עבר עליו בתקופה זו.
סיפורם המשולב של הבמאי וגיבוריו הוא למעשה סיפורה של המדינה: התקוות והערכים שהשתנו.

### הסרט זכה בפרסים הבאים

* פרס ראשון בתחרות הסרט הישראלי בפסטיבל הקולנוע ירושלים
* ציון לשבח מהמכון הישראלי לקולנוע
* פרס האולפנים המאוחדים על בימוי
* פרס חברת דלתא פילם כסרט מצטיין

תגובות
------

* דליק ווליניץ מראיין את אמיר הר-גיל על סרטו "בוקר טוב ישראל" באתר YouTube
* גדעון רייכר מראיין את אמיר הר-גיל בתוכנית ערב חדש על סרטו "בוקר טוב ישראל" באתר YouTube

קישורים חיצוניים
----------------

* "בוקר טוב ישראל", במסד הנתונים הקולנועיים IMDb (באנגלית)
* החלק הראשון לצפייה ישירה באתר ארכיון הסרטים הישראלי - סינמטק ירושלים
* קדימון לסרט, קדימון הסרט באתר יוטיוב
* החלק השני לצפייה ישירה באתר YouTube
* החלק השלישי לצפייה ישירה באתר YouTube
* האתר של אמיר הר-גיל
**הלנה דוניץ-ניווינסקה** (בפולנית: **Helena Dunicz-Niwińska**;‏ 28 ביולי 1915 – 12 ביוני 2018) הייתה כנרת פולנייה, חברה בתזמורת הנשים באושוויץ מתרגמת וסופרת פולנייה.

ביוגרפיה
--------

ילידת וינה, גדלה בלבוב, שם התגוררה עם הוריה ואחיה עד שנת 1943. היא החלה לנגן בכינור בגיל עשר בקונסרבטוריון לבוב של החברה המוזיקלית הפולנית והמשיכה בלימודי פדגוגיה בשנים 1934–1939.

לאחר פרוץ מלחמת העולם השנייה היא נותרה בלבוב ונעצרה שם יחד עם אמה ב -1943. באוקטובר אותה שנה גורשה למחנה הריכוז אושוויץ-בירקנאו. ככנרת היא שולבה בתזמורת הנשים במחנה, בניהולה של אלמה רוזה.

התזמורת ניגנה בשער המחנה בשעות יציאתם וחזרתם של עובדי המחנה. בקיץ יצאו העובדים בין השעות 6–5 ושבו ב-8 בערב, ובחורף יצאו בין 8 ל-7 וחזרו ב-5. לפי אחת הגרסאות, בשלבים הסופיים של השואה, עם הגירושים ההמוניים של יהודי מזרח אירופה שנשלחו ישירות לתאי הגזים, נועדה נגינת התזמורת להרגיע את הקורבנות. המוזיקה שימרה את האשליה, שהיהודים מובלים "אל המזרח", ואיפשר לאס אס להרוג באופן יעיל יותר. עם זאת, חברת התזמורת פניה פנלון (Fénelon) הכחישה בספרה האוטוביוגרפי שהתזמורת ניגנה במהלך הסלקציות, וכינתה זאת אגדה. הנגניות נאלצו גם להופיע בקונצרטים פרטיים בימי ראשון עבור קציני המחנה, וניגנו לעיתים קרובות עבור יוזף מנגלה, שהיה חובב מוזיקה קלאסית. ביום ראשון אחד הוטל על התזמורת להופיע יחד עם קרקס גמדים; הגמדים נתנו אמון מסוים ברופא האס אס, שהתלוצץ עמם, ולאחר מכן שלח אותם לתא הגזים. התזמורת נגנה גם בקונצרטים ערב מיוחדים לאנשי האס אס, שם נוגנו יצירותיהם של אדוורד גריג, רוברט שומאן ומוצרט. היא הופיעה בתזמורת מחנה בירקנאו עד ינואר 1945, ואז פונתה למחנות ריכוז אחרים בראוונסבריק ובנוישטאדט-גלווה, שם שוחררה בשנת 1945.

לאחר השחרור נסעה לקרקוב. עד 1975 עבדה כסגנית ראש מערכת ההוצאה לאור לחינוך מוזיקלי בהוצאת המוזיקה הפולנית. היא תרגמה ספרות מקצועית.

דוניץ' ניווינסקה נפטרה ב־12 ביוני 2018 בגיל 102.

קישורים חיצוניים
----------------

* הלנה דוניץ' ניווינסקה, במסד הנתונים הקולנועיים IMDb (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007409607705171
* BnF: cb17946564k (data)
* CiNii: DA1887229X
* GND: 1037804686
* ISNI: 0000 0001 1792 6182
* LCCN: nr2003025877
* NDL: 001253099
* NLP: a0000002708344
* SUDOC: 17523163X
* VIAF: 101834758
* WorldCat: lccn-nr2003025877

 |
הגנרל ג'ייקוב מדליק נרות חנוכה ביחד עם שליח חב"ד, הרב שניאור קופצ'יק, ב-2011
**ג'ייקוב פרג' רפאל ג'ייקוב** (באנגלית: **Jacob Farj Rafael Jacob**;‏ 1923, כלכותה, הודו הבריטית – 13 בינואר 2016, ניו דלהי, הודו) היה לוטננט גנרל יהודי בצבא הודו אשר כיהן כראש המטה הכללי של פיקוד המזרח ההודי ונודע בחלקו במלחמת הודו–פקיסטן השלישית. לאחר תום שירותו הצבאי הצטרף למפלגת העם ההודית וכיהן כמושל גואה ופנג'אב.

קורות חיים
----------

ג'ייקוב פרג' רפאל ג'ייקוב נולד בכלכותה למשפחה יהודית בבלית שהיגרה להודו במחצית המאה ה-18. בשלהי 1941 התגייס ג'ייקוב פרג' לצבא הודו הבריטית. בעקבות הידיעות על שואת יהודי אירופה בחר בקריירה צבאית. לאחר שהוסמך לקצונה הוצב באזור כירכוכ ובהמשך הועבר לחזית בצפון אפריקה. הוא נטל חלק גם במערכה על בורמה.

לאחר המלחמה נשלח ללימודים צבאיים בבריטניה ובארצות הברית ולאחריהם שב לשורות הצבא ההודי ולחם במלחמת הודו–פקיסטן השנייה כמפקד אוגדה. ב-1969 מונה לראש המטה הכללי של פיקוד המזרח ההודי והועלה לדרגת מייג'ור גנרל. במהלך מלחמת הודו-פקיסטן (1971) ניצחו כוחות פיקוד המזרח ההודיים את צבא פקיסטן והביאו לקריסתו. פרג' רפאל זכה להערכה על תפקודו במערכה ונחשב לאחד מגיבוריה.

ב-1978 סיים את שירותו הצבאי והצטרף למפלגת העם ההודית. הוא כיהן כמושל גואה ופאנג'ב. הוא פעל להעמקת יחסי הודו–ישראל ולכינון יחסים דיפלומטיים בין המדינות. עוד פעל להעמקת שיתוף הפעולה הצבאי בין המדינות.

ג'ייקוב פרג' רפאל ג'ייקוב הלך לעולמו ב-2016 לאחר סיבוך של דלקת ריאות, והוא בן 92. הוא נקבר בבית העלמין היהודי בניו דלהי.

קישורים חיצוניים
----------------

ויקישיתוף מדיה וקבצים בנושא **ג'ייקוב פרג' רפאל** בוויקישיתוף
* הארץ, הגנרל היהודי שניצח את פקיסטאן, באתר הארץ, 6 בספטמבר 2004
* הגנרל היהודי ששינה את ההיסטוריה, בלוג באתר בית התפוצות, ספטמבר 2019

הערות שוליים
------------

1. ↑  Who was Lt Gen JFR Jacob? Here's all you need to know about the 1971 Indo-Pak war hero, אינדיה טודיי (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007515064605171
* GND: 120528878
* ISNI: 0000 0000 3451 0798
* LCCN: n97921653
* NTA: 17580141X
* SUDOC: 083896392
* VIAF: 77148623
* WorldCat: lccn-n97921653

 |
**הופלוצפלוס סטפנסי** (שם מדעי: ***Hoplocephalus stephensii***) הוא מין של נחש ארסי ממשפחת הפתניים החי באוסטרליה. שמו של המין ניתן על שם האקדמאי האוסטרלי ויליאם סטפנס (אנ').

מאפיינים
--------

הנחש מגיע לאורך 70 ס"מ כשהשיא הוא 125 ס"מ, והוא בעל קשקשים שחורים-בהירים. הגוף שטוח בצורתו עם ראש גדול ועיניים שחורות בעלות אישונים מוגדלים. זנבו של הנחש חזק ועוזר לו לחתור במים. נחש זה משריץ עד 9 צאצאים חיים.

נחש זה חי בטבע לאורך חופה המזרחי של אוסטרליה בקווינסלנד וניו סאות' ויילס ומדרים עד לסידני. הוא מצוי באזורי יערות, מישורים נמוכים ובחוף הים. נחש זה מותאם לחיים במים אך יכול להימצא בין ענפי עצים או בין סלעים. הוא פעיל בלילות ואז יוצא לחפש בעזרת לשונו המפוצלת טרף הכולל בעיקר לטאות כמו שממיות וגם נחשים אחרים אך גם עופות ויונקים כמו עכברים ועטלפים קטנים.

הנחש בעל ארס חזק המשפיע על קרישת הדם והוא יכול להרוג אם לא ניתנת עזרה בזמן למטופל.

קישורים חיצוניים
----------------

ויקישיתוף מדיה וקבצים בנושא **הופלוצפלוס סטפנסי** בוויקישיתוף
* הופלוצפלוס סטפנסי, באתר ITIS (באנגלית)
* הופלוצפלוס סטפנסי, באתר NCBI (באנגלית)
* הופלוצפלוס סטפנסי, באתר Animal Diversity Web (באנגלית)
* הופלוצפלוס סטפנסי, באתר האנציקלופדיה של החיים (באנגלית)
* הופלוצפלוס סטפנסי, באתר GBIF (באנגלית)

הערות שוליים
------------

1. ↑  הופלוצפלוס סטפנסי באתר הרשימה האדומה של IUCN
**חידושי הרשב"א על מסכת מנחות** הוא ספר של אחד הראשונים, שנכתב על מסכת מנחות, והוא מספרי הראשונים היחידים על מסכת בסדר קדשים.

תוכן הספר
---------

הספר כולל חידושים וביאורים על מסכת מנחות בדרך הפשט, כדרכם של הראשונים בעלי התוספות, באריכות.

מחבר הספר
---------

לפי המקובל - וכן כותב החיד"א - מדובר בכתב ידו של הרשב"א הידוע, וכן נקבע שמו של הספר בכל מהדורותיו. אולם סגנונו של הספר מוכיח שלא יצא מתחת ידי הרשב"א.

הרב אלחנן וסרמן כותב בקובץ ידיעות שבתחילת ספרו קובץ הערות על מסכת יבמות, ובו כתב בשם החפץ חיים, שמחבר הספר הוא רבי ישעיה די טראני, ומדובר בעצם בחלק נוסף של חידושיו תוספות רי"ד על הש"ס, בגלל שהוא מעתיק מרש"י בסגנון לשון המורה. מאידך הוא כותב כי שמע שמועה בשם הרב ישראל יהושע מקוטנא כי הרשב"א המדובר רומז לרבי שלמה בן אברהם מן ההר, וכך משער גם הרב משה יהודה בלוי (המוציא לאור של סדרת "שיטת הקדמונים").

לפי השערת הרב אביגדור אריאלי, מו"ל ספרי הראשונים, מדובר בספרו של רבנו פרץ הכהן, כראיה הוא מביא את המילים "תפ"כ" (ראשי תיבות "תוספות פרץ כהן") המופיעים אף בכתבי היד של ספר זה. הרב מרדכי גוטסגנדה, שההדיר את הספר מחדש בשם "חידושים לאחד הראשונים" (ירושלים תש"ס), תומך בזיהוי זה במבואו המקיף לספר.

הערות שוליים
------------

1. ↑  וסרמן, אלחנן בונם בן נפתלי בינוש, **קובץ הערות - יבמות**, יבמות, באתר אוצר החכמה
2. ↑  ראו במהדורת עוז והדר
**מיכאל רומנוביץ' פרלמן** (ברוסית: **Михаил Романович Перльман**; ‏21 במרץ 1923 - 8 באוגוסט 2002) היה מתעמל סובייטי-יהודי. אלוף אולימפי (הלסינקי 1952) בתחרות הקבוצתית ומקום רביעי בתרגיל סוס סמוכות.

ביוגרפיה
--------

פרלמן נולד וגדל במוסקבה. התאמן בקבוצת צסק"א מוסקבה.

בשנת 1949 הוא קיבל את התואר מאסטר ספורט.

באולימפיאדת הלסינקי (1952) זכה במדליית זהב בתחרות הקבוצתית בתוצאה של 574.35 נק', לפני שווייץ (567.50 נק') ופנילנד (564.20 נק'). הוא סיים במקום רביעי בתרגיל סוס סמוכות בתוצאה של 19.30 נק'. במקום 11 בתחרות קרב רב אישי בתוצאה של 112.50 נק', במקום 13 בתרגיל טבעות (19.05 נק'), במקום 15 בתרגיל מקבילים (19.00 נק') במקום 29 בתרגיל מתח (18.70 נק'), במקום 41 בתריגל קרקע (18.15 נק') ובמקום 65 בתרגיל סוס קפיצות (18.30 נק').

בשנת 1954 סיים את לימודיו בהוראה במכון הצבאי לתרבות גופנית וספורט.

באולימפיאדת טוקיו (1964) שימש כמאמן של נבחרת ברית המועצות בכדורעף שזכתה במדליית הזהב.

### מפיק אירועי ספורט בינלאומיים

באולימפיאדת מוסקבה (1980) היה סגן המנהל הראשי של טקסי הפתיחה והסיום של המשחקים. ניהל את חגיגות 1500 שנה לקייב ו-2000 שנה לטשקנט ואחרים.

נקבר במוסקבה בבית העלמין ווסטריאקובסקויה.

תארים והישגים
-------------

ב-1997 זכה באות הכבוד "עבור שירותים לפיתוח התנועה האולימפית ברוסיה".

קישורים חיצוניים
----------------

* מיכאל פרלמן, באתר olympedia.org
פריק אַוַול **מוחמד אחמד סאדק** (בערבית: **محمد أحمد صادق**, תעתיק מדויק: **מחמד אחמד צאדק**; 14 באוקטובר 1917 – 25 במרץ 1991) היה איש צבא ומדינאי מצרי שכיהן כראש המטה הכללי של צבא מצרים במלחמת ההתשה (1969–1971) ושר המלחמה תחת נשיא מצרים אנואר סאדאת (1971–1972).

קורות חייו
----------

מוחמד אחמד צאדק נולד בשנת 1917 בכפר אל-קטאוויה (ער'), מחוז א-שרקיה, בנו של בכיר המשמר המלכותי של המלכים פואד הראשון ופארוק. צאדק למד באקדמיה הצבאית של מצרים. לאחר השלמת לימודיו במצרים בשנת 1938 עבר ללמוד באקדמיה הצבאית על שם מיכאיל פרונזה במוסקבה, ברית המועצות. הוא שירת בחיל הרגלים המצרי והיה חלק מחיל המשלוח המצרי במלחמת העצמאות. במהלך מלחמת סיני שירת במסגרת הדיוויזיה השנייה כמפקד רגימנט רגלים. בין השנים 1962–1964 היה נספח צבאי של מצרים בבון, בירת גרמניה המערבית. בשובו למצרים שירת בתפקידי מנהל באקדמיה הצבאית עד 1967.

לאחר המפלה המצרית במלחמת ששת הימים ביצע שליט מצרים, גמאל עבד אל נאצר, טיהור בדרג הצבאי הבכיר, ואחמד צאדק מונה למפקד המודיעין הצבאי. לאחר מבצע רביב הדיח נאצר את הגנרל אחמד איסמאעיל עלי ועל מקומו מינה את צאדק לראש המטה הכללי. צאדק פיקד על צבא מצרים במהלך מלחמת ההתשה, תחת שר המלחמה מוחמד פאוזי. ב-1970 קודם לדרגת פריק, שהיא מקבילה לרב-אלוף בדרגות צה"ל או ללוטננט גנרל בדרגות הכוחות המזוינים של ארצות הברית.

במאי 1971, במסגרת מהלכי ביסוס שלטונו, הנשיא אנואר סאדאת ביצע טיהור פוליטי בתמיכת הצבא (מהלך שכונה "מהפכת התיקונים"), הדיח את מוחמד פאוזי ומינה על מקומו של אחמד צאדק לשר המלחמה, ומינה את סעד א-שאזלי לראש המטה הכללי. צאדק נהנה מאהדת קציני הצבא, שתרמה למעמדו בקהיר. בהמשך הוא הועלה לדרגת פריק אַוַול. צאדק התנגד לחדירה הסובייטית במצרים, והרבה במחלוקות מול הנשיא סאדאת. בתכנון מלחמה חדשה נגד ישראל, צאדק רצה להציב מטרות מלחמה גדולות מעבר לרצונותיו של הנשיא סאדאת, ותוכנית מבצע בדר נגדה את גישתו הצבאית. במהלך כהונתו בתפקיד, אחמד צאדק פיתח את תוכנית "גרניט" למבצע צליחה גדול של התעלה ולמלחמה כוללת בישראל שמטרתה הייתה ריסוק עיקר הכוחות הישראלים בסיני.

כתוצאה מחילוקי הדעות בין שר המלחמה לנשיא באשר ליחסי מצרים–ברית המועצות ובאשר לתוכניות המלחמה נגד ישראל, צאדק הודח באוקטובר 1972 והוטל תחת מעצר בית. הוא הוחלף בתפקיד שר המלחמה בידי אחמד איסמאעיל עלי. במהלך מלחמת יום הכיפורים ביקש מסאדאת לקבל תפקיד צבאי, אך לא הותר לו לשוב למדים. חששותיו של צאדק מצליחה ישראלית גדולה לגדה המערבית של התעלה התממשו בדמות מבצע אבירי לב.

ב-1975, בראיון שהעניק לעורך העיתון 'פראבדה' הסובייטי, יבגני פרימקוב, האשים את סאדאת בהכנסת שיקולים פוליטיים לתוך ניהול הצבא והפעלתו במלחמת יום הכיפורים. בנובמבר 1984 פרסם מאמר בו טען שמאזן הכוחות בשנת 1972 נטה לטובת ישראל ומצרים הייתה נתונה לחסדיה של ברית המועצות, שהתנגדה למלחמה חדשה במזרח התיכון. במצב זה, טען צאדק, גישתו של סאדאת לצאת ל"מלחמה מוגבלת" הייתה יכולה להביא רק אסון על מצרים.

מוחמד אחמד צאדק נפטר ב-1991 בקהיר, בגיל 73.

לקריאה נוספת
------------

* יואב גלבר, **התשה – המלחמה שנשכחה**, הוצאת דביר, 2017
* יואב גלבר, **רהב – דרכה של ישראל אל מלחמת יום הכיפורים**, הוצאת כנרת זמורה-דביר, 2021

קישורים חיצוניים
----------------

ויקישיתוף מדיה וקבצים בנושא **מוחמד אחמד סאדק** בוויקישיתוף

* Who's Who in the Arab World 2007-2008, p. 689
* Egypt's Sadek under arrest, Pittsburgh Post-Gazette, Beirut, Associated Press, Retrieved 31 January 2013